Денизэ и вагъуэ
Урысей телевиденэм и «Япэ каналымкIэ» екIуэкI «Голос. Дети» макъамэ сабий проектым хэтщ Налшык щыщ Хекилаевэ Денизэ.
Мэрем кIуам ди республикэм исхэм ялъэгъуащ пщащэ ныбжьыщIэм и зэфIэкIыр здынэсыр икIи, шэч хэлъкъым, и лъахэгъухэм и мызакъуэу, нэтыным еплъа дэтхэнэми абы и уэрэд жыIэкIэр ягу зэрыдыхьам. Апхуэдэу илъэс 11 хъу хъыджэбз цIыкIум и макъ лъэщымкIэ къыдихьэхащ проектым и къэпщытакIуэ гупым хэт уэрэджыIакIуэ цIэрыIуэхэу Меладзе Валерий, Билан Димэ, Нюшэ сымэ.
Макъ зиIэхэр щызэхагъэкI Iыхьэм Денизэ щыжиIащ 1996 гъэм Меладзе Валерий къыдигъэкIа «Последний романтик» альбомым ихуа «Вера» уэрэдыр. КъэпщытакIуэ гупым хэт дэтхэнэми езым и гупым пщащэр хигъэхьэну щIэхъуэпсми, Денизэ къыхихар Меладзе Валерийщ. АдэкIэ абы и нэIэм щIэту ди лъахэгъу пщащэр проектым и саугъэт нэхъыщхьэм щIэбэнынущ.
— Утыку къыщихьэну чэзум щежьэ дакъикъэхэм Денизэ икъукIэ гузэващ, — жеIэ уэрэджыIакIуэ ныбжьыщIэм и анэшхуэ, КъБР-м и цIыхубэ артисткэ Хьэмыку Жаннэ. — Ар зэрыгузавэм гу лъатащ нэтыныр езыгъэкIуэкIхэу Нагиев Дмитрийрэ Зейналовэ Светланэрэ. Абы теухуауэ Денизэ сэрэ куэдрэ дызэпсэлъащ икIи еста чэнджэщхэр Iэзагъыш-хуэ хэлъу къигъэсэбэпащ. Республикэм исхэм зэкъуэту къыдаIыгъащ ди хъыджэбз цIыкIум и ехъулIэныгъэр. ЦIыху куэд телефонкIэ къэпсалъэурэ къыдэхъуэхъуащ. Социальнэ сетыр къэзгъэсэбэпу, Iуэхур къызэрыддаIыгъам папщIэ, сэ фIыщIэ яхуэсщIащ Къэбэрдей-Балъкъэрым щыпсэухэм. Осетие Ищхъэрэ-Аланием щыщ- хэм къысхуатхат: «Сыт КъБР-м и закъуэ къыщIэвгъэлъэгъуар? Ар дэри дыдейщ!»
Пэжщ, Денизэ щIэтщ лъэпкъищым ялъ: и адэр осетинщ, и анэр куржыщ, и анэшхуэр адыгэщ. Хъыджэбз цIыкIур уэрэджыIакIуэ зэрыхъунур дунейм къыщытехьам деж щегъэжьауэ гурыIуэ- гъуэт — макъ лъэщ зиIэ, макъамэм хуэгурыхуэ сабийуэ зэрыщытым занщIэу гу лъыптэрт. Иджыпсту Денизэ щоджэ Налшыкъ дэт, Темыркъан Юрий и цIэр зезыхьэ сабий музыкэ школ №1-м фортепианэмкIэ и классым (егъэджакIуэр Титовэ Людмилэщ), хорым уэрэд щыжеIэ. ХорымкIэ егъэджакIуэ Гридасовэ Иринэ къелъытэ и гъэсэным макъ телъыджэ иIэу, хъыджэбз цIыкIум къэкIуэну дахэ къыпэплъэу.
— Денизэ къыгуроIуэ иджыпсту екIуэкI псори къэхъукъащIэ телъыджэу зэрыщытыр, адэкIэ дерс, лэжьыгъэ куэд къызэрыпэплъэр, — жеIэ Гридасовэм.
Ди лъахэгъу пщащэ цIыкIум «Голос. Дети» проектым иджыри гъэунэхуныгъэ куэд къыщыпоплъэри, ехъулIэныгъэ иIэну дохъуэхъу.
Хьэлышх Данэ.
